Folketing
2003-11-21

Der er våbenhvile nogle steder, andre steder er USA's allierede i krig med hinanden - begge parter med støtte fra USA, paradoksalt nok. Bemærkningerne til forslaget lyder forholdsvis optimistiske i mange spørgsmål. Der tales om en afghansk hær og politistyrke, der stille og roligt vil kunne varetage sikkerheden og stabiliteten i Afghanistan om et par år, som det hedder. Det fastslås: »Det afghanske samfund er på vej mod demokratiske tilstande.« Den optimisme deler vi i Enhedslisten ikke, bl.a. fordi det vil være naivt at tro, at de krigsherrer, som fik USA's støtte, vil opgive deres privilegier og deres magt uden sværdslag. Når vi lægger analysen af den generelle situation i Afghanistan til side og koncentrerer os om det danske bidrag, må jeg indrømme, at det selv efter gennemlæsning af bemærkningerne til forslaget ikke står helt klart for mig, hvad det bidrag går ud på. Der er reelt ingen forklaring på, hvad kommunikations- og informationsenheden skal foretage sig, og det støtteelement, som indsættes, er ikke nærmere forklaret.